SA terug op fase 2-beurtkrag(Foto: pixabay) Eskom het ’n kort ruk gelede aangekondig dat fase 2-beurtkrag Maandag om 21:00 in werking sal tree en tot Dinsdag 05:00 sal duur. Dít word gedoen om die kragvoorsiener se noodreserwes te bewaar en aan te vul. Eskom waarsku ook dat verdere kragonderbrekings moontlik daartoe kan lei dat fase 2 selfs vroeër ingestel word of langer kan duur. Dít volg nadat ’n eenheid elk by die Camden-, Kusile-, Duvha- en Matla-kragstasie sedert middernag afgeskakel is. Die terugkeer van ’n eenheid by die Kusile-kragstasie en twee eenhede by die Majuba-kragstasie word boonop vertraag. In hierdie stadium is 16 261 MW weens onbeplande herstelwerk nie beskikbaar nie, terwyl 5 350 MW weens beplande instandhoudingswerk nie beskikbaar is nie. Eskom vra verbruikers om die uitwerking van beurtkrag te verminder deur kragverbruik te verlaag en alle nienoodsaaklike toebehore af te skakel.